section_heading: Tijek događaja
paragraph_text: Požar je izbio na gradskom majuru gdje je skupina kmetova gasila vapno. Jedan od njih bio je Jakob Verček, četrnaestogodišnji mladić iz obližnjeg sela Sračinec. Unatoč važećoj zabrani pušenja, pošto ga je zabolio zub, pušio je duhan, jer se tada smatralo da duhan ima ljekovita svojstva. I tako je Jakob sa zapaljenim duhanom krenuo u potragu za posudom u kojoj bi mogao nositi vodu za gašenje vapna. Našao je škaf (kantu) u kojoj se nosio napoj za svinje. Kad je uzeo kantu, prema njemu je krenula krmača koja je pomislila da joj nosi hranu. Jakob se prepao, pobjegao pred krmačom, posrnuo i pao sa zapaljenim duhanom u kup slame, te izazvao požar. Na jakom vjetru, te suhom vremenu, vatra se iz tadašnje ulice Dugi konec (današnja Zagrebačka ulica) proširila prema središtu grada i sjevernom predgrađu. Situaciju je pogoršala eksplozija baruta koja je u većoj količini bila uskladištena u prostorijama trgovca Jakominija.